**Sihtasutus Pere Sihtkapital** on 2019. aastal Isamaa poliitikute ettepanekul loodud rahvastikupoliitika mõttekoda. Sihtasutuse nõukogu liikme Allan Puuri sõnul on selle eesmärk kaasa aidata Eesti rahvastiku kestlikkusele ja põhiline viis selle saavutamiseks on uuringute tellimine. Uuringute läbiviimiseks saadi esimesel aastal Vabariigi Valitsuselt miljon eurot.

Lisaks uuringutele annab sihtasutus välja stipendiume ja toetusi, näiteks Kalev Katuse nimelise stipendiumi rakenduskõrghariduse, bakalaureuse- või magistriõppe üliõpilastele, kes käsitlevad lõputöös rahvastikuprotsesse, rahvastikupoliitikat või nendega seonduvaid teemasid. Samuti annab välja Aino Järvesoo nimelise auhinna neile, kes on rahvastiku arengu või selle valdkonna edendamisega ühiskonnas või meedia vahendusel eriliselt silma paistnud. On rahastanud ka sihtasutuse Väärtustades Elu konverentse.

Sihtkapitali nõukogu liikmed olid 2023. aasta suvel Parvel Pruunsild, Monika Haukanõmm, Tarmo Soomere, Raul Eamets, Allan Puur, Katrin Kiisk. Juhatuse liige oli Hillar Petersen.

Naiste uurimine 2023. aastal
----------------------------

2023. aastal hankis sihtkapital rahvastikuregistrist tuhandete Eesti naiste andmed ja saatis neile küsimustikud. Andmed saadi tänu sellele, et uuringu tellijaks oli Tartu Ülikool. Küsimustikul olid samas kirjas vaid RAIT Faktum & Ariko ning Pere Sihtkapital. Tartu Ülikooli poolt sõlmis lepingu sihtasutusega sotsiaalteaduskonna dekaan Raul Eamets, kes oli samal ajal ka sihtkapitali nõukogu liige. Uuringu jaoks puudus Tartu Ülikooli eetikakomitee luba. Andmekaitse Inspektsioon nimetas küsitlust problemaatiliseks ja alustas järelvalvemenetluse. Sihtkapital hävitas enne menetluse lõppu uuringu andmed, ehkki Andmekaitse Inspektsioon oli nõudnud andmete säilitamist.

Vaata ka
--------

* teaduseetika
* Isamaa Erakond
* rahvastikupoliitika

Viited
------

1. 1 2 3  ERR, Merilin Pärli | (11. august 2023). "Pere Sihtkapital küsis uuringu jaoks TÜ nimel tuhandete naiste andmeid". *ERR*. Vaadatud 11. augustil 2023.
2. ↑  "e-Äriregister – Pere Sihtkapital Sihtasutus". *ariregister.rik.ee*. Vaadatud 12. augustil 2023.
3. ↑  Karnau, Andrus (1. oktoober 2018). "Isamaa survel läks eelarvesse miljon eurot olematule sihtkapitalile". *Lääne Elu*. Vaadatud 12. augustil 2023.
4. ↑  ERR, Karin Koppel | (30. september 2018). "Riigi loodav pere sihtkapital võtab eelarvest miljon eurot". *ERR*. Vaadatud 12. augustil 2023.
5. ↑  "Pere Sihtkapital annab välja kaks Kalev Katuse stipendiumit". *Peregeenius*. 3. aprill 2023. Vaadatud 12. augustil 2023.
6. ↑  "KONKURSS AINO JÄRVESOO AUHINNALE". 25. september 2020. Vaadatud 12. augustil 2023.
7. ↑  "Martin Laine: kuidas partei ja pankurid meie magamistuppa imbusid". *Eesti Päevaleht*. Vaadatud 18. augustil 2023.
8. ↑  "Toetatud projektid". *Pere Sihtkapital*. Vaadatud 30. oktoobril 2023.
9. ↑  "Meie inimesed | Nõukogu | Juhatus". *Pere Sihtkapital*. Vaadatud 12. augustil 2023.
10. ↑  "Margit Sutrop lastetute naiste uuringust: räige eetikarikkumise abil saab küsitletutelt hiljem välja pressida". *Eesti Päevaleht*. Vaadatud 12. augustil 2023.
11. ↑  ERR (15. august 2023). "Pere Sihtkapital: hävitasime kõik lastetute naiste uuringuks kogutud andmed". *ERR*. Vaadatud 22. novembril 2023.

Välislingid
-----------

* 
* 
*